ທ່ານນາງປະທານສະພາແຫ່ງຊາດຫງວຽນທິກີມເງິນເຂົ້າຮ່ວມກອງປະຊຸມສຳມະນາຫົວເລື່ອງສະເພາະ“ການຄຸ້ມຄອງຫນີ້ສາທາລະນະ”
ທ່ານນາງປະທານສະພາແຫ່ງຊາດຫວຽດນາມ ຫງວຽນທິກີມເງິນ
ກ່າວຄຳເຫັນທີ່ກອງປະຊຸມ
ໃນຂອບເຂດການຢ້ຽມຢາມສັນຖະວະໄມຕີ ສປປ ລາວຢ່າງເປັນທາງການ, ຕອນເຊົ້າວັນທີ 27/9, ທ່ານນາງປະທານສະພາແຫ່ງຊາດຫວຽດນາມ ຫງວຽນທິກີມເງິນ ແລະ ທ່ານນາງ ປານີ ຢາທໍ່ຕູ້, ປະທານສະພາແຫ່ງຊາດລາວ ເປັນປະທານຮ່ວມກອງປະຊຸມສຳມະນາຫົວເລື່ອງສະເພາະ “ການຄຸ້ມຄອງຫນີ້ສາທາລະນະ”. ກ່າວຄຳເຫັນທີ່ກອງປະຊຸມສຳມະນາ, ທ່ານນາງປະທານສະພາແຫ່ງຊາດ ຫງວຽນທິກີມເງິນ ຖືວ່າ: ຫນີ້ສາທາລະນະ ແມ່ນບັນຫາໃຫຍ່ສຳລັບຫລາຍປະເທດໃນໂລກ, ນັບທັງບັນດາປະເທດພັດທະນາ ແລະ ພວມພັດທະນາ, ໃນນັ້ນ ມີຫວຽດນາມ ແລະ ລາວ. ກອງປະຊຸມສຳມະນານີ້ສະແດງໃຫ້ເຫັນບົດບາດ, ຫນ້າທີ່ຄວາມຮັບຜິດຊອບຂອງສະພາແຫ່ງຊາດສອງປະເທດສຳລັບບັນດາບັນຫາສຳຄັນຂອງປະເທດຊາດໃນການຄຸ້ມຄອງເສດຖະກິດ ແລະ ສະແດງໃຫ້ເຫັນການພົວພັນຮ່ວມມືລະຫວ່າງສະພາແຫ່ງຊາດ ແລະ ລັດຖະບານສອງປະເທດຫວຽດນາມ ແລະ ລາວ ນັບມື້ນັບແຫນ້ນແຟ້ນ, ມີປະສິດທິຜົນ. ທ່ານນາງ ປະທານສະພາແຫ່ງຊາດຫວຽດນາມ ຫງວຽນທິກີມເງິນ ເນັ້ນຫນັກວ່າ:
“ສຳລັບຫວຽດນາມ, ສະພາບຫນີ້ສາທາລະນະປະຈຸບັນ ແມ່ນບັນຫາສຳຄັນຍິ່ງ ແລະ ພວມໄດ້ຮັບການຄວບຄຸມຢ່າງເຄັ່ງຄັດ. ມີຫລາຍວິທີຄິດໄລ່ ແລະ ຕົວເລກຕ່າງກັນກ່ຽວ ກັບຫນີ້ສາທາລະນະ ແຕ່ສຸດທ້າຍລ້ວນແຕ່ສະຫລຸບວ່າ ຫນີ້ສາທາລະນະຂອງຫວຽດນາມ ພວມເພີ່ມຂຶ້ນຢ່າງວ່ອງໄວ ແລະ ຖືກຈັດອັນດັບສູງເມື່ອທຽບໃສ່ບັນດາປະເທດໃນພາກພື້ນ. ຜ່ານການພົບປະແລກປ່ຽນ, ການເຮັດວຽກ, ທະນາຄານໂລກ, ກອງທຶນເງິນຕາສາກົນ ແລະ ອົງການການເງິນແຫ່ງຊາດ ແລະ ສາກົນຈຳນວນຫນຶ່ງໄດ້ຍົກອອກຄຳສະເຫນີແນະຈຳນວນຫນຶ່ງທີ່ມີຕໍ່ຫວຽດນາມໃນການຄຸ້ມຄອງຫນີ້ສາທາລະນະ.”
ທ່ານນາງປະທານສະພາແຫ່ງຊາດຫວຽດນາມ ຫງວຽນທິກີມເງິນ ຖືວ່າ: ບົດຮຽນ ແລະ ຂໍ້ມູນຂ່າວກໍຄືບັນດາຄຳເຫັນອັນລ້ຳຄ່າກ່ຽວກັບສະພາບການ ແລະ ວຽກງານຄຸ້ມຄອງຫນີ້ສາທາລະນະຂອງລາວ ຈະຊ່ວຍຫວຽດນາມໃນໄລຍະພັດທະນາ. ທ່ານນາງ ປະທານສະພາແຫ່ງຊາດຫວຽດນາມ ຫງວຽນທິກີມເງິນ ມີຄວາມເຊື່ອໝັ້ນວ່າ ທີ່ກອງປະຊຸມສຳມະນານີ້, ບັນດາຜູ້ແທນສະພາແຫ່ງຊາດ, ບັນດານັກຄຸ້ມຄອງເສດຖະກິດຂອງລັດຖະບານ ແລະ ບັນດາຜູ້ຊ່ຽວຊານຂອງຫວຽດນາມ ແລະລາວ ຈະແລກປ່ຽນ ແລະເຮັດແຈ້ງບັນດາບັນຫາກ່ຽວຂ້ອງ, ພິເສດ ເຮັດແຈ້ງບົດບາດຂອງສະພາແຫ່ງຊາດໃນການຈັດແບ່ງງົບປະມານ, ການສ້າງກົດໝາຍ ແລະ ການຕິດຕາມກວດກາປະຕິບັດ ເພື່ອຍົກສູງປະສິດທິຜົນການນຳໃຊ້ຫນີ້ສາທາລະນະ, ຮັບໃຊ້ກິດຈະການພັດທະນາເສດຖະກິດສັງຄົມຂອງແຕ່ລະປະເທດ.
(ແຫຼ່ງຄັດຈາກ VOV)